**Ko ima pravo na invalidsku penziju i kako je može ostvariti?**

Pitanja o ostvarivanju prava na penziju definisana su [*Zakonom o penzijskom i*](http://www.asistent.me/dw/zakoni/zakon_o_penzijskom_i_invalidskom_osiguranju.pdf)[*invalidskom osiguranju*, dok preciznije i detaljnije informacije možete naći u](http://www.asistent.me/dw/zakoni/zakon_o_penzijskom_i_invalidskom_osiguranju.pdf) [*Vodiču o uslovima i načinu ostvarivanja prava iz penzijskog i invalidskog osiguranja*](http://www.asistent.me/dw/obrasci/Vodic_za_ostvarivanje_prava_iz_pio.pdf), koji je razvio **Fond penzijsko invalidskog osiguranja**.

*Zakon o PIO*definiše pojam *invalidnosti* – kao *potpuni i djelimični gubitak radne sposobnosti*.

*Invalidnost* u smislu propisa o *penzijskom i invalidskom osiguranju* postoji kad kod osiguranika “*zbog promjena u zdravstvenom stanju, koje se ne mogu otkloniti liječenjem ili medicinskom rehabilitacijom, nastane potpuni gubitak radne sposobnosti*.”

Invalidnost postoji i kad kod osiguranika “*zbog promjena u zdravstvenom stanju koje se ne mogu otkloniti liječenjem ili medicinskom rehabilitacijom, nastane djelimični gubitak radne sposobnosti od 75%*“.

Uzrok invalidnosti može biti: *povreda na radu*, *profesionalna bolest*, *povreda van rada ili bolest*.

**Koja je procedura za ostvarivanje prava?**

Postupak za ostvarivanje prava na invalidsku penziju pokreće se na *Zahtjev osiguranika, ili poslodavca kod kojeg je osiguranik zaposlen*, kao i na predlog *zdravstvene organizacije*koja je osiguraniku pružala zdravstvenu zaštitu. Uz *Zahtjev*, odnosno *Predlog* obavezno se podnosi medicinska dokumentacija propisana [*Pravilnikom o obimu i sadržini medicinske dokumentacije potrebne u postupku za*](http://www.asistent.me/dw/zakoni/Pravilnik-o-obimu-i-sadrzini-medicinske-dokumentacije-potrebne-za-prava-pio.docx)[*ostvarivanje prava iz penzijskog i invalidskog osiguranja*](http://www.asistent.me/dw/zakoni/Pravilnik-o-obimu-i-sadrzini-medicinske-dokumentacije-potrebne-za-prava-pio.docx).

U članu 2 ovog *Pravilnika* definisano je da se pod medicinskom dokumentacijom koja se podnosi uz *Predlog* *za vještačenje ordinirajućeg ljekara*na obrascu br. 1, s *Izvještajem* i *Mišljenjem* o zdravstvenom stanju i radnoj sposobnosti, podrazumijeva: *otpusna lista ili prepis istorije bolesti bolnice u kojoj se osiguranik liječio ili ispitivao, specijalistički nalazi, dijagnostički testovi i laboratorijski nalazi.*

Ova dokumentacija treba da bude jasna i precizna.

Pored *Zahtjeva*, odnosno *Predloga za invalidsku penziju* i medicinske dokumentacije uključujući i *Predlog* *za vještaćenje*, potrebno je priložiti i:

# *Potvrdu o radnom mjestu, opis posla na obrascu br. 1a,*

* *Izvod iz matične knjige rođenih,*

# *Fotokopiju radne knjižice, a nakon utvrđivanja invalidnosti original,*

* *Prijavu o povredi na radu*(ako je osiguranik pretrpio povredu na radu).

Ova dokumentacija se podnosi *područnom odjeljenju* **Fonda penzijskog i invalidskog osiguranja Crne Gore** na čijem području je osiguranik bio posljednji put osiguran.

# Puna i djelimična invalidska penzija

Pravo na *punu invalidsku penziju* stiče, uz ispunjenje drugih zakonskih uslova, osiguranik kod koga nastane potpuni gubitak radne sposobnosti. Pravo na *djelimičnu invalidsku penziju* stiče, uz ispunjenje drugih zakonskih uslova, osiguranik kod koga nastane djelimični gubitak radne sposobnosti od **75%**. Djelimična penzija iznosi **75%** od pune invalidske penzije.

Od stepena invalidnosti (puni ili djelimičan gubitak radne sposobnosti) zavisi da li će osiguranik ostvariti pravo na punu ili djelimičnu invalidsku penziju, dok su drugi zakonski uslovi za sticanje prava isti za obije vrste invalidskih penzija i zavise od uzroka invalidnosti.

# Uslovi za sticanje prava na invalidsku penziju

Osnovni uslov za sticanje prava na invalidsku penziju je da kod osiguranika postoji *invalidnost.* Ako je invalidnost prouzrokovana povredom na radu ili profesionalnom bolešću, osiguranik stiče pravo na invalidsku penziju bez obzira na dužinu penzijskog staža i navršene godine života u momentu nastanka invalidnosti.

Povredom na radu, smatra se povreda osiguranika koja se dogodi u direktnoj, uzročnoj, prostornoj i vremenskoj povezanosti sa obavljanjem posla po osnovu koga je osiguran, prouzrokovana neposrednim i kratkotrajnim mehaničkim, fizičkim ili hemijskim dejstvom, naglim promjenama položaja tijela, iznenadnim opterećenjem tijela ili drugim promjenama fiziološkog stanja organizma.

Takođe, povredom na radu se smatra kad osiguranik pretrpi povredu pri obavljanju posla na koji nije raspoređen, ali koji obavlja u interesu poslodavca kod koga je zaposlen. Isto tako, povredom na radu se smatra kada osiguranik pretrpi povredu na redovnom putu od stana do mjesta rada i obratno, na putu preduzetom radi izvršavanja službenih poslova i na putu preduzetom radi stupanja na rad, kao i u drugim slučajevima utvrđenim *Zakonom*.

Povredom na radu smatra se i oboljenje osiguranika koje je nastalo neposredno ili kao isključiva posljedica nekog nesrećnog slučaja ili više sile za vrijeme obavljanja posla po osnovu koga je osiguran ili u vezi sa njim.

Profesionalne bolesti, su određene bolesti nastale u toku osiguranja, prouzrokovane dužim neposrednim uticajem procesa i uslova rada na radnim mjestima, odnosno poslovima koje je osiguranik obavljao.

Profesionalne bolesti, radna mjesta, odnosno poslove na kojima se te bolesti pojavljuju i uslove pod kojima se smatraju profesionalnim bolestima, utvrđuje organ državne uprave nadležan za poslove penzijskog i invalidskog osiguranja, po prethodno pribavljenom *Mišljenju* organa državne uprave nadležnog za poslove zdravlja.

# Uslovi za sticanje prava na invalidsku penziju ako je invalidnost prouzrokovana povredom van rada ili bolešću

Ako je invalidnost prouzrokovana povredom van rada ili bolešću, osiguranik stiče pravo na invalidsku penziju pod uslovom:

- *Da je gubitak radne sposobnosti nastao prije navršenja godina života propisanih za sticanje prava na starosnu penziju*,

- *Da je imao navršen penzijski staž koji mu pokriva najmanje jednu trećinu radnog vijeka*.

# Godine života do kojih se može steći pravo na invalidsku penziju ako je invalidnost prouzrokovana povredom van rada ili bolešću

# 

Ako je invalidnost prouzrokovana *povredom van rada ili bolešću*, pravo na invalidsku penziju stiče se pod uslovom da je gubitak radne sposobnosti nastao *prije navršenja opšte starosne granice* za sticanje prava na starosnu penziju (*67 godina*) i da je osiguranik imao navršen penzijski staž koji mu pokriva najmanje jednu *trećinu* radnog vijeka.

Dakle, pravo na invalidsku penziju, u slučaju da je invalidnost prouzrokovana bolešću ili povredom van rada, stiče se samo ako je invalidnost nastupila *prije navršenja godina života* sa kojima se stiče pravo na starosnu penziju. Kako je propisan prelazni period postupnog podizanja starosne granice za sticanje prava na starosnu penziju (*za muškarca do 2024. a za ženu do 2040. godine*), to se u prelaznom periodu pravo na invalidsku penziju, po osnovu invalidnosti prouzrokovane *povredom van rada ili bolešću*, stiče ako je gubitak radne sposobnosti nastao prije navršenja propisanih godina života sa kojima se, u prelaznom periodu, stiče pravo na starosnu penziju.

Kod propisivanja zakonskog *Rješenja* da se, u slučaju invalidnosti prouzrokovane *povredom van rada ili bolešću*, pravo na invalidsku penziju stiče pod uslovom da je gubitak radne sposobnosti nastao *prije navršenja starosne granice* za sticanje prava na starosnu penziju, pošlo se od opredjeljenja da kada osiguranik navrši starosnu granicu za sticanje prava na starosnu penziju, kod njega je nastupio osnovni rizik (*osigurani slučaj*) penzijskog i invalidskog osiguranja – starost, na osnovu koga se stiče pravo na starosnu penziju.

Stoga taj osiguranik *ne može da ostvari pravo na invalidsku*, već samo pravo na starosnu penziju, ako uz propisane godine života ispunjava uslov u pogledu potrebnog penzijskog staža.

Od pravila da se, u slučaju invalidnosti prouzrokovane *povredom van rada ili bolešću*, pravo na invalidsku penziju stiče pod uslovom da je gubitak radne sposobnosti nastao *prije navršenja starosne granice* za sticanje prava na starosnu penziju koja važi u toj kalendarskoj godini, postoji izuzetak koji se primjenjuje u 2011. i 2012. godini.

Osiguranici koji u **2011**. imaju navršenih **64** (**muškarac**), odnosno **59** (**žena**) godina života, a nemaju navršen penzijski staž u trajanju od **16 godina**, stiču pravo na invalidsku penziju ako je invalidnost prouzrokovana povredom van rada ili bolešću nastala prije navršenih **67 godina** života, uz uslov da imaju navršen penzijski staž koji im pokriva najmanje *jednu trećinu radnog vijeka*. Osiguranici koji u **2012**. imaju navršenih **64 godine i šest mjeseci** (**muškarac**), odnosno **59 godina i šest mjeseci** (**žena**) života, a nemaju navršen penzijski staž u trajanju od **15 godina i šest mjeseci**, stiču pravo na invalidsku penziju ako je invalidnost prouzrokovana povredom van rada ili bolešću nastala prije navršenih **67 godina** života, uz uslov da imaju navršen penzijski staž koji im pokriva najmanje *jednu trećinu radnog vijeka.*

# Radni vijek

Radni vijek je broj punih godina u periodu od dana kad je osiguranik navršio **20 godina** života, odnosno **23 godine** života, ako je redovnim školovanjem stekao višu stručnu spremu, odnosno **26 godina** života, ako je redovnim školovanjem stekao visoku stručnu spremu, do dana nastanka invalidnosti.

Osiguraniku koji je poslije navršenih 20 godina života bio na odsluženju vojnog roka skraćuje se radni vijek za onoliko vremena koliko je proveo na odsluženju vojnog roka.

# Uslovi za sticanje prava na invalidsku penziju lica mlađih od 30 godina kod kojih je invalidnost prouzrokovana bolešću ili povredom van rada

Za osiguranika mlađeg od **30 godina**, kod koga je invalidnost prouzrokovana bolešću ili povredom van rada propisani su povoljniji uslovi za sticanje prava na invalidsku penziju. Osiguranik kod koga je invalidnost prouzrokovana bolešću ili povredom van rada nastala prije navršenja **30 godina** života stiče pravo na invalidsku penziju:

* *Kad je invalidnost nastala do navršenih 20 godina života - bez obzira na dužinu staža osiguranja*;
* *Kad je invalidnost nastala od 20. godine do navršenih 30 godina života,*
* *Ako do nastanka invalidnosti ima ukupno najmanje godinu dana staža osiguranja, ako je to za njega povoljnije od uslova propisanih za druge osiguranike.*

Kao što se vidi, u slučaju invalidnosti prouzrokovane bolešću ili povredom van rada, kad je ona nastala od navršenih **20** do navršenih **30 godina** života, za ispunjenje posebnih uslova za sticanje prava na invalidsku penziju potrebno je da je osiguranik navršio propisani staž osiguranja (*najmanje godinu dana*), dok je za ispunjenje opštih uslova za sticanje prava na invalidsku penziju koji važe za sve osiguranike (*kod kojih je gubitak radne sposobnosti prouzrokovan bolešću ili povredom van rada nastao prije navršenja opšte starosne granice za sticanje prava na starosnu penziju*) potrebno da osiguranik ima penzijski staž koji mu pokriva jednu trećinu radnog vijeka.

Posebni uslovi koji omogućavaju osiguranicima mlađim od **30 godina** života da, u slučaju invalidnosti prouzrokovane *povredom van rada ili bolešću*, ostvare pravo na invalidsku penziju, bez uslovljavanja pokrivenošću radnog vijeka penzijskim stažom, primjenjuju se ukoliko su ti uslovi, u konkretnom slučaju, povoljniji od opštih uslova za sticanje prava na invalidsku penziju. U suprotnom, primijeniće se opšti uslovi za sticanje prava na invalidsku penziju, odnosno cijeniće se da li penzijski staž pokriva jednu trećinu radnog vijeka.

Detaljnije u [*Vodiču* **Fonda PIO**](http://www.asistent.me/dw/obrasci/Vodic_za_ostvarivanje_prava_iz_pio.pdf).

Ukoliko prvostepenog *Rješenje* bude negativno, odnosno ukoliko budete odbijeni možete izjaviti *Žalbu* **Ministarstvu rada i socijalnog staranja**, u roku od **15 dana** od dana prijema *Rješenja*. *Žalba* ne odlaže izvršenje *Rješenja*, osim ako se njom pobija *Rješenje* kojim je utvrđena invalidnost.

Ukoliko dođete do postupka *Žalbe*, odnosno **Fond PIO** odbije Vaš *Zahtjev* i proglasi ga neosnovanim možete se obratiti **Udruženju mladih sa hendikepom Crne Gore** (**UMHCG**) kako bismo Vas zastupali u daljem postupku, uz Vaše *Punomoćje*.

U tom slučaju, ukoliko nam se obratite, za Vas je ovaj proces dalje besplatan.

\*Ova procedura izrađena je kroz projekat *DisabilityINFO – portal osoba s invaliditetom*, podržanog od strane *Komisije za raspodjelu dijela prihoda od igara na sreću*.